Allerede til sommer regner Cup No. 1 at kunne byde velkommen til nogle russiske hold. Og det kan blive en velkomst på flydende russisk, for fodbold-turneringen har allieret sig med en lokal virksomhed, Vinther og Weesgaard, hvis ejer er uddannet i russisk fra det danske forsvar og fra Odense Universitet. - Brian Vinther taler flydende russisk, har stor arbejdserfaring fra Rusland og Balkan og mange kontakter i området. Og det er en luksus for os at kunne tilknytte en frederikshavner med så stor indsigt i de russiske forhold,siger Michael Frederiksen fra Cup No.1. Cup No.1 glæder sig over aftalen, da Rusland må betegnes som et oplagt vækstområde. - Der findes mange rige mennesker i Rusland, så det bør ikke vare mange år, før vi har 10-15 hold med fra Rusland, vurderer Brian Vinther. Turneringen afvikles for 29. gang i Frederikshavn i dagene 9.-14. juli.

Referat:
Den internationale ungdomsturnering i fodbold Cup No.1 forsøger at øge interessen for turneringen i Frederikshavn betydeligt i Rusland og de baltiske lande.